สังคมข่าวหุ้น
ดัชนีหุ้นไทยปิดตลาด 1,582.36 จุด เพิ่มขึ้น 1.45 จุด มูลค่าซื้อขาย 39,211 ล้านบาท สัปดาห์นี้ดัชนีหุ้นไทยแนวโน้มแกว่งตัว Sideway up จับตาทิศทางราคาน้ำมัน รวมถึงการปรับลดขนาดงบดุลของสหรัฐฯว่าออกมาเป็นอย่างไร ประเมินแนวรับ 1,570 จุด แนวต้าน 1,600 จุด...
26 มิ.ย. 2560

เล็กเซียวหงส์
ดัชนีหุ้นไทยปิดตลาด 1,582.36 จุด เพิ่มขึ้น 1.45 จุด มูลค่าซื้อขาย 39,211 ล้านบาท สัปดาห์นี้ดัชนีหุ้นไทยแนวโน้มแกว่งตัว Sideway up จับตาทิศทางราคาน้ำมัน รวมถึงการปรับลดขนาดงบดุลของสหรัฐฯว่าออกมาเป็นอย่างไร ประเมินแนวรับ 1,570 จุด แนวต้าน 1,600 จุด…
*…BEM ดูวิ่งนำข่าวดีมากเกินไปไหม จากแรงเก็งกำไร เรื่องเปิดเดินรถไฟฟ้าเชื่อมสถานีเตาปูน-บางซื่อช่วง ส.ค.นี้ ว่าไปแล้วเป็นข่าวดี เพราะทำให้ผู้โดยสารสายสีม่วงเดินทางเข้าใช้บริการสายสีน้ำเงินเพิ่มขึ้น 50% แต่ราคาหุ้นวิ่งเร็วเกินไปหรือไม่ ใจไม่แข็ง แรงเงินไม่ดี อย่าได้ผลีผลามเลยทีเดียว แต่นักลงทุนสายกลาง-ยาว น่าลงทุนราคาพื้นฐาน 8.50 บาท…
*…NOK ขาดทุนบักโกรกมาตั้งนาน เพิ่งคิดทำแผนพลิกฟื้นธุรกิจ เอาอีตอนจะขายทอดตลาดนี่เอง..เพิ่มทุนให้ผู้ถือหุ้นเดิมไม่เห็นแผนธุรกิจสักแผ่น แต่ตอนขาย PP ทำท่าทำแผนธุรกิจขึ้นมาซะงั้น ต้องจับตาว่าพันธมิตรทั้ง 3 รายไม่ว่า “เหอหนาน-สกู๊ต-แอร์เอเชีย” หรือสุดท้ายไม่มีใครเอา..อันนี้ต้องดูกันต่อไป…
*…TRC น่าจับตาดูให้ดีประชุมบอร์ด “อาเซียนโปแตชชัยภูมิ” หรือกันเรียกง่ายๆ ว่า APOT นัดล่าสุด (21 มิ.ย.) มีความชัดเจน 2 เรื่องคือร่างสัญญาระหว่าง APOT กับ TRC มูลค่า 30,000 ล้านบาท เสร็จแล้ว รอให้ฝ่ายกฎหมายตรวจสอบถ้อยคำอีกเล็กน้อยก็เซ็นสัญญาได้เลย..ไม่น่าเกินเดือนหน้าแน่ๆ อีกเรื่องบอร์ดไฟเขียว APOT เพิ่มทุนจาก 2,800 ล้านบาท เป็น 20,000 ล้านบาท (เพิ่มทุนอีก 17,200 ล้านบาท) เอาเป็นว่า..ความคืบหน้าทั้ง 2 เรื่องนี้จะทำให้ปัจจัยพื้น TRC เปลี่ยนไม่น้อยทีเดียว..
.*…FSMART พยายามทดสอบแนวต้านใหม่ 20 บาท ในเชิงเซ็นติเมนต์หากผ่านได้ ทำให้หุ้น FSMART เปลี่ยนสถานะจากแค่หุ้น “เก็งกำไร” มาเป็น “หุ้นน่าลงทุน” ทันที ด้วยฐานราคาหุ้นที่เปลี่ยนไป ส่วนปัจจัยพื้นฐานทั้งรายได้ และกำไรมีโอกาสเติบโตอย่างต่อเนื่อง ทั้งจาก “จำนวนตู้บุญเติมที่เพิ่มขึ้น” และฐานลูกค้ากลุ่มใหม่ๆ ที่ขยายตัวมากขึ้นด้วย…*…TFD ของ “อภิชัย เตชะอุบล” ชักน่าสนใจหลังบอร์ดไฟเขียวจัดสรรหุ้นเพิ่มทุน 250 ล้านหุ้น ขายให้กับนักธุรกิจไต้หวันและไทย 3 ราย ราคาหุ้นละ 2 บาท เท่ากับว่ารับเงินเข้ากระเป๋าทันที 500 ล้านบาท นำไปใช้พัฒนาโครงการแห่งใหม่ตามแผนธุรกิจปี 2560 ทำให้รายได้และกำไรเติบโตต่อเนื่อง เหตุโปรเจ็กต์ที่มีในมือกำหนดสร้างเสร็จและส่งมอบได้ทั้งหมดกลางปี 2561…
*…หุ้นร้อนประจำวัน 23 มิ.ย. 60 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) คือใบสำคัญแสดงสิทธิในการจองซื้อหุ้นสามัญบริษัท 2 เอส เมทัล จำกัด (มหาชน) ครั้งที่ 1 หรือ 2S-W1, บริษัท บูรพา เทคนิคอล เอ็นจิเนียริ่ง จำกัด (มหาชน) หรือ ETE, บริษัท คิง ไว กรุ๊ป (ประเทศไทย) จำกัด (มหาชน) หรือ KWG ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน)มีผลตั้งแต่ 26 มิ.ย.-4 ส.ค. 60 และใบสำคัญแสดงสิทธิในการจองซื้อหุ้นสามัญบริษัท สายการบินนกแอร์ จำกัด (มหาชน) ครั้งที่ 1 หรือ NOK-W1 มีผลตั้งแต่  26 มิ.ย.-21 ก.ค. 60…
*…ปิดท้ายกันเช่นเคยกับข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิตอลช่อง 19 เวลา 9.30-10.00 น. พบกันสดๆ กับ “มอร์นิ่งสตาร์ หุ้นดาวเด่น” ที่อัพเกรดตลาดหุ้นทั่วโลกเพื่อมองแนวโน้มตลาดหุ้นไทยภาคเช้า ดำเนินรายการโดยวิษณุ โชลิตกุล…
*…พร้อมพบกับรายการ “ข่าวหุ้นเจาะตลาดออนเรดิโอ” ผ่านสถานีข่าวจริงสปริงเรดิโอ FM 98.5 MHz โดยสุภชัย ปกป้อง, บูรพา สงวนวงศ์ และทีมงานข่าวหุ้นธุรกิจ ตั้งแต่เวลา 9.30-11.00 น.  ที่จะมาเจาะลึกเรื่องหุ้นช่วงก่อนและหลังเปิดตลาดหุ้นภาคเช้า งานนี้จัดเต็มๆ ชั่วโมงครึ่ง…*…เท่านั้นไม่พอ ต่อเนื่องกันด้วย “ชัดลึกทุกกลยุทธ์ธุรกิจ” กับรายการ Business Focus เวลา 11.00-12.00 น. โดยสุภชัย ปกป้อง และทีมงานข่าวหุ้นธุรกิจ การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น